Nuwe nasionale park vir Oos-Kaap op padDie landskap van die voorgestelde nasionale park. (Foto: WWF) Suid-Afrikaners kan dalk uitsien na ŉ nuwe nasionale park in die berge van die Oos-Kaap naby die Lesotho-grens. Die nuwe park sal glo met behulp van privaat- en gemeenskapsgrondeienaars tot stand gebring word. Die voorgestelde NE Cape Grasslands- nasionale park sal die bekende Naude Nek-pas insluit wat etlike kilometers deur die suidelike Drakensberge kronkel. Dié pas, wat meer as 2 500 m bo seevlak is, is een van Suid-Afrika se hoogste paaie. Dr. Luthando Dziba, waarnemende uitvoerende hoof van SANParke, sê die doel van die voorgestelde park is om ŉ ekologiese, ekonomiese en sosiaal volhoubare gebied te vestig. “Die park sal nie op die tradisionele wyse bestuur word nie, aangesien dit binne ŉ werkende landbougemeenskap geleë is. Grondeienaars sal die geleentheid kry om vrywillig, deur rentmeesterskap, hul grond by die park in te sluit. Hulle kan sodoende ook finansieel daarby baat indien die gebied amptelik beskerm word.” Dit sneeu ook soms in dié gebied. (Foto: WWF/Facebook) Die nuwe park sal na verwagting beduidende staatsfinansiering geniet om die landskap, waaronder die vleilande, volkome te herstel en in stand te hou. “Die ongerepte gebied kan ook avontuurlustige toeriste lok wat die plaaslike gebied se ekonomie ŉ welverdiende hupstoot kan gee,” het Dziba gesê. SANParke, in samewerking met die Wêreldnatuurfonds (WWF), hoop om die gebied van 30 000 ha se grasvelde en natuurlike waterbronne te bewaar en bestuur sodat alle Suid-Afrikaners dit vir jare nog kan geniet. “Hierdie gebied kan vir jare floreer onder die vaandel van ŉ nasionale park en soveel te meer deur die hulp van diegene wat in die gebied woon,” het dr. Morné du Plessis, uitvoerende hoof van WWF Suid-Afrika, gesê. “Die stigting van ŉ nuwe nasionale park is ŉ wen-wen-ooreenkoms vir die natuur en die gemeenskap. Ons is opgewonde daaroor om die projek te verwesenlik.”